Matjila was 'onder druk' by OBK | Maroela Media
Dr. Daniel Matjila het Dinsdag aan die OBK-ondersoek gesê sy weiering om onder druk geplaas te word om sekere transaksies goed te keur vir persone met politieke bande, het hom ongewild gemaak en dit is die grootste rede waarom hy uit sy amp verwyder is.
In sy verklaring aan die kommissie, onder leiding van afgetrede regter Lex Mpati, het Matjila gesê daar was druk op hom en sy kollegas van diegene wat finansiering wou bekom. Volgens hom het dié persone nie verstaan dat die Openbare Beleggingskorporasie (OBK) gereguleer word en nie 'n bodemlose put is nie.
Matjila het bygevoeg sommige persone, met politieke bande, het hom as uitvoerende hoof van die OBK gesystap en hul invloed uitgeoefen op senior beamptes van OBK om finansiering vir hul projekte te bekom. Hy het nie die name van die betrokke persone na wie hy verwys het, bekend gemaak nie.
"Daar was uitdagings met transaksies deur persone met politieke bande en meeste daarvan is dadelik verwerp, veral as dit nie by die portefeulje gepas het nie. Vir een of ander rede, in sommige gevalle, het hulle 'n manier gevind om by laervlakbestuurslede uit te kom om hul transaksies op dié vlak te laat oorweeg," het Matjila bygevoeg.
"Ons het gevolglik 'n komitee aangestel wat alle transaksies sou oorweeg en ons in staat sou stel om 'n oorsig te hê oor alle transaksies wat aan die OBK voorgelê is, sodat ons dié met 'n hoë politieke risiko kon identifiseer en dit kon onderwerp aan die beleid wat die raad aanvaar het."
Matjila het bygevoeg hy het die adjunkminister van finansies en OBK-voorsitter gebruik om alle politieke sake te hanteer en die OBK-prosesse toe te pas, indien enige politici by transaksies betrokke was.
Hy het vroeër gesê hy is daarvan beskuldig dat hy buitelandse beleggings na die land verhoed het, nadat hy geweier het om die Chileense CFR Pharmaceuticals se aanbod, om Adcock Ingram in 2014 te bekom, te ondersteun.
Matjila het gesê die CFR-Adcock-aanbod was een van die kwessies wat bestuursuitdagings by die OBK veroorsaak het, aangesien dit tot spanning gelei het tussen hom en die [voormalige] minister van finansies [Pravin Gordhan], aangesien hy van mening was dat die regering sy hand oorspeel.
Matjila het gesê bewerings dat hy 'n lening van R2,5 miljoen van die gelikwideerde VBS Mutual Bank bekom het, is van alle waarheid ontbloot. Hy het gesê 'n leefstyloudit deur PwC kon ook nie enige bewyse kry om bewerings te staaf dat hy dié lening ontvang het nie.
Bantu Holomisa, leier van die United Democratic Movement (UDM), het Maandag gesê 'n fluitjieblaser het 'n verslag deur Nexus Forensic Services aan hom verskaf, wat na bewering toon dat Matjila nooit 'n lening van VBS Mutual Bank, ter waarde van R2 456 761,66, verklaar het nie.
Selfs onder druk lieg mens nie so skaamteloos en aanhoudend nie.
Die man het lekker aangejaag in sy rojale tyd by die OBK, maar nou bak hy mooi broodjies voor die Kommissie. Berigte oor sy goedkeuring van die groot skepper van OBK fondse, ene Surve (meer as R3 Biljoen se pasella geldjies vir afgewaterde oorprysde "aandele"). Sy vet salaris van meer as R9 miljoen in 2016 en 'n ou Maserati-tjie vir sy bederf op sy 53 verjaarsdag is welbekend. Met die OBK wat meer as R2 TRILJOEN se pensioengeld moet "bestuur", is die skrif besig om sterk op die muur deur te kom vir die Pensioenbank" wat nog verder geplunder gaan… Lees meer »